สธ. มั่นใจคุมสถานการณ์โควิดได้ดี หากทุกคนดำเนินตามมาตรการ รับวัคซีนเสริมภูมิคุ้มกัน ชี้ปีนี้ผ่านสงกรานต์ไม่พบเหตุระบาดรุนแรง จึงไม่ห่วงโควิดช่วงเปิดเทอม  ย้ำผู้ปกครองควรให้เด็กรับวัคซีนครบ
นพ.โอภาส การย์กวินพงศ์ ปลัดกระทรวงสาธารณสุข กล่าวถึงการให้บริการฉีดวัคซีนคู่โควิด 19 กับโรคไข้หวัดใหญ่ ว่า ขณะนี้กรมควบคุมโรค อยู่ระหว่างรวบรวมผลการฉีดวัคซีนคู่ อย่างไรก็ตามได้รับรายงานว่าเบื้องต้นไม่มีผลข้างเคียงอะไรมาก ยืนยันประชาชนสามารถไปรับบริการวัคซีนได้ตามความสมัครใจ โดยเฉพาะกลุ่มเสี่ยงที่เป็นกลุ่มเป้าหมาย สามารถรับได้ทั้งวัคซีนโควิดอย่างเดียว ไข้หวัดใหญ่อย่างเดียว หรือรับวัคซีน 2 ชนิดพร้อมกันได้ตามความสมัครใจ ส่วนสถานการณ์โรคโควิด 19 นั้น การที่ผู้อำนวยการใหญ่องค์การอนามัยโลก ประกาศยกเลิกภาวะฉุกเฉินระหว่างประเทศแล้ว แสดงว่าสถานการณ์ความสุ่มเสี่ยงในการระบาดอย่างกว้างขวางได้หมดไปแล้วชาวโลกสามารถดำเนินชีวิตได้ตามปกติ สำหรับประเทศไทยยกเลิกภาวะฉุกเฉินมา 7 เดือนแล้ว แต่ยังคงดำเนินมาตรการที่เหมาะสม เพราะแม้ยกเลิกภาวะฉุกเฉิน แต่โควิดไม่ได้หายไป สุดท้ายจะเหมือนกับไข้หวัดใหญ่ที่จะมาเพิ่มขึ้นตามฤดูกาล และช่วงเวลาที่คนภูมิคุ้มกันลด หรือเมื่อเกิดสายพันธุ์ใหม่ๆ แม้สถานการณ์ผู้ป่วยจะเพิ่มขึ้นบ้าง แต่จะไม่เพิ่มขึ้นเหมือนตอนระบาดใหญ่ จะไม่เป็นปัญหามากนักถ้ามีมาตรการรอบรับที่ดี โดยไทยยังคงมีมาตรการเฝ้าระวังทั้งในคน และระวังเชื้อกลายพันธุ์ มีการป้องกันโดยวัคซีน ซึ่งได้กำหนดให้วัควีนโควิดเป็นวัคซีนประจำปี เป็นตัวที่ทำให้ความรุนแรงของโรคลดลงส่วนการเตรียมรับสถานการณ์วิดช่วงเปิดเทอม นพ.โอภาส กล่าวว่า จากการสังเกตุโควิดที่ระบาดช่วงเปิดเทอม ปี 2564 -2565 จะสัมพันธ์กับสถานการณ์หลังสงกรานต์ แต่สังเกตุสงกรานต์นี้ ผ่านมา 1 เดือนแล้วยังไม่มีเหตุการณ์ระบาดรุนแรง กระทรวงสาธาณรสุขจึงค่อนข้างมั่นใจว่าสามารถคุมสถานการณ์ต่างๆ ได้ดี อย่างไรก็ตามเปิดเทอมนี้เด็กจะมีการรวมตัวกันมาก ยังขอเน้นย้ำมาตรการส่วนบุคคล และการเฝ้าระวังโรค หากเด็กป่วยมีการอาการทางเดินหายใจ ไม่ว่าจะเป็นโควิดหรือไม่ขอให้หยุดเรียนจนกว่าจะหายดี พร้อมขอให้ผู้ปกครองพาเด็กไปรับวัคซีนตามกำหนด